**Ludas Község Önkormányzata Képviselő-testületének**

**12/2020. (IX.25.) és 9/2016. (III.31.) önkormányzati rendeletekkel módosított**

**11/2015.(V.27.) önkormányzati rendelete**

**a pénzbeli és természetbeni szociális ellátásokról**

Ludas Község Önkormányzat Képviselő-testülete Magyarország Alaptörvénye 32. cikk (2) bekezdésében meghatározott feladatkörében, a Magyarország helyi önkormányzatairól szóló  2011. évi CLXXXIX. tv. 13. § (1) bekezdés (8a) pontjában biztosított jogkörében eljárva, a szociális igazgatásról és szociális ellátásokról szóló 1993. évi III. tv. 10. § (1) bekezdésében, 25. § (3) bekezdés b) pontjában, 32. § (1) bekezdés b) pontjában, 32. § (3) bekezdésében,   45. § (2) bekezdésében, 47. §. (2) bekezdésében, 132. § (4) bekezdés g) pontjában kapott felhatalmazás alapján a pénzbeli és természetbeni szociális ellátásokról a következőket rendeli el:

I. fejezet

**ÁLTALÁNOS RENDELKEZÉSEK**

A rendelet célja

1. §

A rendelet célja, hogy a szociális igazgatásról és szociális ellátásról szóló 1993. évi III. törvény (továbbiakban: Szt.) és a végrehajtására kiadott jogszabályok alapján szabályozza a Képviselő-testület hatáskörébe tartozó pénzbeli és természetbeni ellátásokat, az önkormányzat által nyújtandó támogatásokat.

A rendelet hatálya

2. §

E rendelet hatálya kiterjed Ludas Község Önkormányzata közigazgatási területén állandó lakóhellyel vagy bejelentett tartózkodási hellyel rendelkező, az Szt. 3. § (1)-(2) bekezdéseiben, 3. § (3) bekezdésének a) pontjában meghatározott természetes személyekre.

Eljárási rendelkezések

3. §

A pénzbeli és természetbeni szociális ellátások iránti kérelmeket e rendelet mellékleteiben meghatározott formanyomtatványokon a Karácsondi Közös Önkormányzati Hivatal Ludasi kirendeltségén (továbbiakban: Kirendeltség) lehet benyújtani.

4. §

(1) Az e rendeletben szabályozott települési eseti ellátás és a települési temetési ellátás iránti kérelmek elbírálása, valamint a köztemetés elrendelése a Polgármester átruházott hatáskörébe tartozik.

(2) Az e rendeletben szabályozott települési lakásfenntartási ellátás és a tüzelőanyag támogatás  a  iránti kérelmek elbírálása, az ellátások megszüntetése, a Szociális Bizottság átruházott hatáskörébe tartozik.

(3) A Képviselő-testület hatáskörébe tartozó és e rendeletben szabályozott pénzbeli és természetbeni ellátásokat a Polgármester és a Szociális Bizottság egyszerűsített határozattal állapíthatja meg, ha a kérelemnek teljes egészében helyt ad és az ügyben nincs ellenérdekű ügyfél. Az egyszerűsített határozatból mellőzhető az indokolás és a jogorvoslatról szóló tájékoztatás.

(4) A Polgármester és a Szociális Bizottság döntése ellen Ludas Község Önkormányzata Képviselő-testületéhez lehet fellebbezést benyújtani.

5. §

(1)  Az egyes pénzbeli és természetbeni szociális ellátások iránti kérelem tartalmi elemeit e rendelet mellékleteiben meghatározott kérelem formanyomtatványok tartalmazzák.

 (2)  Az e rendeletben szabályozott valamennyi szociális ellátás iránti kérelemnek részét képezi a kérelmező és vele közös háztartásban élő közeli hozzátartozó személyek jövedelmi helyzetére vonatkozó jövedelemnyilatkozat, melynek mellékletét képezi a jövedelem típusának megfelelő igazolás vagy annak fénymásolata.

(3)  A települési támogatás, rendkívüli települési támogatás, a tüzelőanyag támogatás iránti kérelem formanyomtatványnak részét képezi a vagyonnyilatkozat, melyben kérelmezőnek nyilatkoznia kell a saját és a vele közös háztartásban élő közeli hozzátartozó személyek vagyoni helyzetére vonatkozóan.

(4) Nem állapítható meg  e rendeletben szabályozott szociális ellátás annak a személynek, aki az Szt. 4. § (1) bekezdés b) pontjában meghatározott vagyonnal rendelkezik. Nem minősül vagyonnak a kérelmező és vele közös háztartásban élő családtagja részben vagy egészben tulajdonában lévő, kizárólag lakhatás céljára szolgáló ingatlan,

1. amelyen a kérelmező szülőjének, vagy a kérelmező házastársa, élettársa szülőjének haszonélvezeti, özvegyi joga az ingatlan-nyilvántartásba bejegyzett, feltéve, hogy az ingatlant kizárólag a haszonélvezeti jog jogosultja saját lakhatása céljára használja,
2. melyet a kérelmező a családi konfliktusok rendezése idejére elhagyni kényszerült.

(5) Az e rendeletben szabályozott ellátások egymástól függetlenül megállapíthatóak.

(6)  A 11. § (1) bekezdésében meghatározott rendkívüli települési támogatás iránti kérelemhez csatolni kell a (2)-(3) bekezdésben foglaltakon túl a temetés költségeiről a kérelmező vagy a vele azonos lakcímen élő közeli hozzátartozója nevére kiállított számla eredeti példányát, továbbá az elhunyt személy – kivéve, ha a haláleset Ludas község közigazgatási területén történt – halotti anyakönyvi kivonatát fénymásolatban.

(7) Az ellátások kifizetése elsősorban átutalás útján történik, a házipénztáron keresztül történő kifizetésre csak abban az esetben van mód, ha a kérelmező nem rendelkezik bankszámlával.

(8) A rendszeres ellátások kifizetéséről a hatáskör gyakorlója utólag, minden hónap 5. napjáig, eseti ellátások esetében a kérelem elbírálásától számított nyolc napon belül gondoskodik.

(9) Rendszeres ellátás esetén a jogosultság kezdő hónapjában teljes havi ellátást kell folyósítani.

(10) Azonos típusú települési vagy rendkívüli települési támogatás ugyanazon lakcím vonatkozásában egyidejűleg csak egy fő részére állapítható meg, ide nem értve a társasházat.

6. §

(1) Az e rendeletben szabályozott pénzbeli és természetbeni szociális ellátás iránti kérelem elbírálása előtt környezettanulmányt kell készíteni a kérelmező és vele közös háztartásban élő közeli hozzátartozók szociális helyzetéről. A környezettanulmány a készítés napjától számított hat hónapig érvényes.

(2) Kivételesen, sürgős esetben a környezettanulmány elkészítése mellőzhető, amennyiben a rendelkezésre álló adatokból megállapítható a jogosultság.

(3)   Nem kell környezettanulmányt készíteni az igénylőről, ha életkörülményei már bármely más pénzbeli és természetbeni szociális ellátás iránti ügyben vizsgálatra kerültek, s nem feltételezhető azokban lényeges változás.

(4) Amennyiben az elvégzett környezettanulmány alapján a kérelmező életkörülményeire tekintettel a jövedelemnyilatkozatban foglaltakat az eljáró hatóság vitatja, felhívhatja a kérelmezőt az általa lakott lakás, illetve saját és vele közös háztartásban élő közeli hozzátartozója tulajdonában álló vagyon fenntartási költségeit igazoló dokumentumok benyújtására.

7. §

(1) Az Szt.-ben vagy e rendeletben meghatározott feltételek hiányában, vagy a jogszabályok megsértésével nyújtott szociális ellátás megszüntetésére, visszafizetés elrendelésére az Szt. 17. § (1)-(3) bekezdéseiben foglalt rendelkezéseket kell alkalmazni.

(2) Nem tekinthető rosszhiszeműnek az ellátást jogosulatlanul igénybe vevő, ha körülményei változását, amelyek az ellátás megszüntetésére vezettek, 15 napon belül bejelentette az ellátást megállapító hatóságnál.

(3) A megtérítés összegét a Polgármester méltányosságból elengedheti annak a megtérítésre kötelezett személynek, akinél az egy főre jutó havi nettó jövedelem a mindenkori öregségi nyugdíjminimum összegét nem haladja meg.

(4) A megtérítés összegét a Polgármester méltányosságból felére csökkentheti annál a megtérítésre kötelezett személynél, akinél az egy főre jutó havi nettó jövedelem a mindenkori öregségi nyugdíjminimum 120 %-át nem haladja meg.

(5)   Az elrendelt megtérítés összegét és annak visszafizetését a Kirendeltség nyilvántartja.

II. fejezet

**PÉNZBELI SZOCIÁLIS ELLÁTÁSOK**

1. Települési támogatás

Települési lakásfenntartási ellátás

8. §

(1) Települési támogatás keretében lakásfenntartási ellátás nyújtható a szociálisan rászoruló háztartások részére a háztartás tagjai által lakott lakás fenntartásával kapcsolatos rendszeres kiadásaik viseléséhez.

(2)   A villanyáram-, a víz-, a gázfogyasztás, a hulladékszállítási közszolgáltatási díj mérsékléséhez lakásfenntartási ellátás nyújtható annak a személynek, akinek a háztartásában az egy fogyasztási egységre jutó havi jövedelem nem haladja meg az öregségi nyugdíj mindenkori legkisebb összegének 250%-át, és a háztartás tagjai egyikének sincs vagyona. Az egy fogyasztási egységre jutó havi jövedelem megegyezik a háztartás összjövedelmének és a fogyasztási egységek összegének hányadosával.

(3) A lakásfenntartási ellátás tekintetében fogyasztási egység a háztartás tagjainak a háztartáson belüli fogyasztási szerkezetet kifejező arányszáma, ahol

a) a háztartás első nagykorú tagjának arányszáma 1,0,

b) a háztartás második nagykorú tagjának arányszáma 0,9,

c) a háztartás minden további nagykorú tagjának arányszáma 0,8,

d) a háztartás első és második kiskorú tagjának arányszáma személyenként 0,8,

e) a háztartás minden további kiskorú tagjának arányszáma tagonként 0,7.

(4)  Ha a háztartás

1. (3) bekezdés a)-c) pontja szerinti tagja magasabb összegű családi pótlékban vagy fogyatékossági támogatásban részesül, vagy
2. (3) bekezdés d) vagy e) pontja szerinti tagjára tekintettel magasabb összegű családi pótlékot folyósítanak,

a rá tekintettel figyelembe vett arányszám 0,2-del növekszik.

(5) Ha a háztartásban gyermekét egyedülállóként nevelő szülő - ideértve a gyámot és a nevelőszülőt - él, a rá tekintettel figyelembe vett arányszám 0,2-del növekszik.

(6) A lakásfenntartási ellátást a kérelem benyújtását követő hónap első napjától számított egy éves időtartamra kell megállapítani.

(7) A települési lakásfenntartási ellátás összege kettőezer-ötszáz forint.

(8) A lakásfenntartási ellátást meg kell szüntetni:

a) a támogatásra jogosult kérelmére, a kérelem benyújtása hónapjának utolsó napjával,

b) a kérelmező a lakást részben, vagy egészben nem lakás céljára használja, vagy a lakás használatát másnak, átengedi, vagy a lakásban nem él életvitelszerűen, a változás bekövetkezése hónapjának utolsó napjával,

c) amennyiben a támogatásra jogosult személy a jogosultsági feltételeiben bekövetkezett változást a bekövetkezés napjától számított 15 napon belül nem jelenti be a Kirendeltségnek, a változás bekövetkezése hónapjának utolsó napjával,

d) a kérelmező halála esetén, a haláleset bekövetkezése hónapjának utolsó napjával.

 (9)  Amennyiben a lakásfenntartási ellátás iránti kérelmet  a (8) bekezdés c) pontjában szereplő okból meg kell szünteti, ugyanazon lakásra vonatkozóan a döntés jogerőre emelkedésétől számított három hónapon belül a háztartás egy tagja sem nyújthat be normatív lakásfenntartási támogatás iránti kérelmet.

(10) Lakásfenntartási ellátás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

1. Rendkívüli települési támogatás

2.1. Eseti települési ellátás

9. §

(1) Eseti települési ellátás nyújtható annak a szociálisan rászoruló, létfenntartásáról más módon gondoskodni nem tudó személynek, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 200%-át, és a háztartás tagjai egyikének sincs vagyona.

(2) Az (1) bekezdés tekintetében a létfenntartást veszélyeztető élethelyzetnek, valamint időszakosan vagy tartósan fennálló létfenntartási gondnak különösen az alábbiakat kell tekinteni:

a) az Szt. 45.§ (4) bekezdésében meghatározott feltételek fennállását, valamint

b)azt az esetet, ha a kérelmező háztartásában a szükséges és rendszeres létfenntartási kiadások meghaladják a háztartás bevételeinek összegét.

(3) Eseti  települési ellátás ugyanaz a létfenntartási gondokkal küzdő család vagy egyedül élő egy naptári évben  legfeljebb harmincezer forintig részesülhet és összege negyedévenként nem haladhatja meg a tízezer forintot.

2.2. Települési temetési ellátás

10. §

(1) Rendkívüli települési támogatás keretében elhunyt személy eltemettetésének költségeihez való hozzájárulás nyújtható annak, aki az elhunyt személy eltemettetéséről gondoskodott, függetlenül attól, hogy az elhunyt személy tartására köteles volt-e vagy sem, és a temetési költségek viselése a saját, illetve családja létfenntartását veszélyezteti, továbbá a kérelmezőnek és a háztartás tagjai egyikének sincs vagyona.

(2) A hozzájárulás összege, ha a családban az egy főre jutó havi jövedelem az öregségi nyugdíj mindenkori legkisebb összegének 400 %-át, egyedülálló esetén szintén a 400%-át nem haladja meg, urnás temetés esetén 13 ezer forint, koporsós temetés esetén 16 ezer forint, továbbá a 9.§ (3) bekezdésében foglalt időbeni korlátozást és a maximális összegre vonatkozó rendelkezést nem kell alkalmazni.

(3) A hozzájárulás a temetés időpontjától számított 90 napon belül kérelmezhető.

3. Köztemetés

11. §

A köztemetés költségeinek megtérítése alól az eltemettetésre köteles személy – kivéve, aki a temetést szerződésben vállalta, vagy akit arra az elhunyt végrendelete kötelez – mentesíthető, ha családjában az egy főre jutó havi jövedelem az öregségi nyugdíj mindenkori legkisebb összegének 400 %-át, egyedül élő esetén szintén a 400 % -át nem haladja meg, feltéve, hogy a kérelmező és családja lakásán felül további, az Szt. 4. § (1) bekezdés b) pontjában megjelölt összeghatárt meghaladó vagyonnal nem rendelkezik.

III. Fejezet

**A szociális szolgáltatások**

12.§

A szociális szolgáltatások

(1) A képviselő-testület a házi segítségnyújtás, étkeztetés és családsegítés szociális alapszolgáltatásokat az Abasári Szociális és Gyermekjóléti Intézményfenntartó Társulás útján biztosítja.

(2) Az Szt. 92.§ (1) bekezdése alapján a személyes gondoskodást nyújtó ellátásokról, azok igénybevételéről, valamint a fizetendő térítési díjakról Abasár Község Önkormányzat Képviselő-testülete alkot rendeletet.

(3) A Képviselő-testület az Abasári Szociális és Gyermekjóléti Intézményfenntartó Társulás szakfeladatainak éves térítési díjának megállapításához végzett önköltségszámításról, a fizetendő személyi térítési díjakról külön határozatban rendelkezik. A Képviselő-testület a számított önköltség és a személyi térítési díj közötti különbséget átvállalja, a különbözetet kedvezményként biztosítja a település saját ellátottjai részére.

(4) Szociális étkeztetés az Szt. 62. §-ában foglaltak szerint, az (5) bekezdésben foglaltak alkalmazásával biztosított.

(5) Ezen ellátás vonatkozásában szociálisan rászorult az a személy (ellátott), aki

1. hajléktalan,
2. aki a 65. életévét betöltötte.

IV. Fejezet

**Záró rendelkezések**

13. §

Ez a rendelet a kihirdetést követő napon lép hatályba.

Ludas, 2020. szeptember 24.

Vargáné Csengeri Mónika                                                 Forgó Istvánné

polgármester                                                                         jegyző

Kihirdetve:

2020. szeptember 25.

Forgó Istvánné jegyző